runetrust/blame-folketinget-dk huggingface dataset:
Carina Christensen (KF), 2010-01-14:
Jeg må sige til hr. Mogens Jensen, at jeg ikke tror, at der er nogen nemme løsninger eller nogen hovsaløsninger, vi bare lige kan tage ned fra hylden, når det handler om, hvordan vi i fremtiden skal sikre, at flere danskere får lyst til at besøge vores mange museer, ikke mindst vores kulturhistoriske museer, og ikke mindst at børn og unge oplever det som en god og positiv og spændende oplevelse at være på et museum.
Selvfølgelig kan selve prisen for at komme ind, altså om der er gratis adgang eller ej, have en betydning, og derfor siger jeg også: Lad os evaluere den ordning, der nu har kørt nogle år, og se, om der er gjort positive erfaringer med hensyn til det.
Men derudover er jeg altså ret optaget af, at vi kigger på museerne som helhed og kigger på, hvordan vi som helhed kan sikre, at vores mange museer i det her land opleves som relevante og vedkommende kulturtilbud af moderne danskere anno 2010.
Jeg tror simpelt hen ikke på, at gratis adgang alene kan løse det.
Det handler altså også om, hvad man oplever, når man kommer ind på museerne, om formidlingen er spændende, attraktiv, om der er mulighed for interaktivitet osv., således at det kan være en god og spændende og berigende oplevelse at komme på et museum.
Gratis adgang løser det altså ikke alene, men det kan selvfølgelig godt være en del af løsningen, og derfor har regeringen også allerede taget det værktøj i brug i dag.
Mogens Jensen (S), 2010-01-14:
Skulle det betragtes som et tilsagn fra kulturministeren om, at nu har man to store museer i København, som københavnerne og de, der en gang imellem kommer til København, kan have glæde af?
Når det nu er så stor en succes, burde kulturministeren så ikke, som Socialdemokraterne har foreslået, sige: O.k., så sætter vi ressourcer af til gradvis at indføre gratis adgang på en lang række andre museer rundtomkring i landet.
Vi ved, at det virker, så hvorfor er det ikke noget, hvortil kulturministeren bare siger, at det sætter vi i gang og det vil vi gerne arbejde for, frem for lidt fesent i udspillet »Kultur for Alle« bare at foreslå, at nu skal vi evaluere ordningen.
Den er jo evalueret.
Må jeg så spørge kulturministeren – og jeg er glad for, at der er en positiv tilgang til at ville skabe brede forlig og samarbejde osv. –
om det betyder, at kulturministeren vil indbyde Folketingets partier til drøftelser om, hvordan vi kan være med til at realisere bl.a. nogle af de forslag, som kulturministeren selv har foreslået i »Kultur for Alle«.
Jeg skal bare citere direkte fra ordførertalen:
Alt i alt skal jeg sige, at Det Radikale Venstre er meget positiv over for intentionerne i forslaget, og jeg er meget stolt af, og det er en udsøgt fornøjelse at sige, at jeg også på vegne af Ny Alliance er blevet bedt om at meddele, at partiet er enig i Det Radikale Venstres synspunkt og i øvrigt bakker op om de intentioner, der ligger i Socialdemokratiets forslag.
Det kan da godt ske, at der er et element eller to, som man kunne være uenige i, men det kunne man nok have forhandlet om, hvis nu Liberal Alliances ordfører var kommet og havde sagt: Jeg vil godt lige have ændret det lille punktum.
Men det har man jo ikke gjort.
Jeg kan bare konstatere, at i den her sag svajer Liberal Alliance – i hvert fald gør hr. Simon Emil Ammitzbøll det jo – som et siv i vinden: På det ene tidspunkt er det opportunt at mene ét, og på det andet tidspunkt er det opportunt at mene noget andet.
Jeg synes måske bare, det er noget, man lige skal bemærke i debatten.
Simon Emil Ammitzbøll (LA), 2010-01-14:
Altså, den handler dybest set om, at hr. Mogens Jensen ikke kan forstå, at Liberal Alliance er en del af det parlamentariske grundlag for den nuværende regering.
Liberal Alliance støtter, at vi skal have en borgerlig statsminister og en borgerlig regering.
Til gengæld vil jeg sige, at jeg sagtens kan huske nogle af elementerne fra det beslutningsforslag, som Socialdemokratiet dengang fremsatte, bl.a. at man skulle proppe statsligt udvalgte bøger ind ad brevsprækken til alle børnefamilier, betalt af staten og udvalgt af staten, og dermed bestemme, hvilke bøger børnefamilierne skulle have ind ad brevsprækken og dermed skulle læse.
Og sådan en statsstyret kulturpolitik, hvor man vil ensrette, hvilke børnebøger det er, der skal læses, støttede jeg ikke dengang, og det støtter jeg ikke i dag.
Per Clausen (EL), 2010-01-14:
Nu er jeg jo altid meget interesseret i at høre, hvordan man håndterer situationen som støtteparti til en regering.
Det gør mig måske en lille smule bekymret hvad hr. Simon Emil Ammitzbøll sagde, for det, han vel sagde, var, at når man var støtteparti til regeringen, så stemte man for de forslag, regeringen kom med, selv om man skulle være mere enig med oppositionen.
Jeg vil godt spørge hr. Simon Emil Ammitzbøll, om kendsgerningen ikke er, at han nu er medforslagsstiller på et forslag, hvor der klart står, at forholdet mellem den statslige regulering og den uafhængige uddeling af penge, som det er i dag, er fuldstændig rigtigt og korrekt og godt, og som følge deraf stemmer han i praksis imod et forslag, som handler om, at vi skal have større fokus på, at det skal være selvforvaltning af de økonomiske midler, der skal være afgørende, når man deler kunststøtte ud.
Simon Emil Ammitzbøll (LA), 2010-01-14:
Jeg kan sige til hr. Per Clausen, at det ikke er sådan, at vi bare pr. automatik stemmer for et hvilket som helst forslag, men vores udgangspunkt er, at vi selvfølgelig starter med at tage dialogen med regeringen, som vi er støtteparti for.
Skulle vi ikke kunne blive enige med regeringen, er vi selvfølgelig parate til at stille forslag sammen med andre partier.
Jeg må sige, at jeg synes, at man også skal se på det forslag til vedtagelse, som hr. Per Clausen selv er medforslagsstiller til, og der snakker man meget om at sikre de nødvendige ressourcer.
Det læser jeg som sådan et almindeligt venstreorienteret forslag om, at der skal flere penge til.
Jeg vil sige, jeg indrømmer gerne, at jeg – ikke alene på det her område, også på andre områder – i lighed med en række andre mennesker syntes, da det gik bedre, at man skulle tilføre flere midler til en række forskellige områder.
Men jeg mener sådan set, at det største ressourcemæssige problem, vi har i det danske samfund, er, at den nuværende regering og Dansk Folkeparti har vedtaget en finanslov med et underskud, der nærmer sig et trecifret milliardbeløb.
Det er det store ressourcemæssige problem i det her samfund.
Per Clausen (EL), 2010-01-14:
Jeg synes jo bare, at det et eller andet sted er lidt besynderligt, at hr. Simon Emil Ammitzbøll i sin tale gør meget ud af at sige – og jeg synes helt berettiget, og jeg er helt enig – at vi har fået for meget politisk/statslig styring af kunststøtten.
Det gør hr. Simon Emil Ammitzbøll meget ud af.
Alligevel er det sådan, at han er medforslagsstiller til et forslag, der konstaterer, at der er den balance, der skal være.
Det vil sige, at hr. Simon Emil Ammitzbøll altså er medforslagsstiller til et forslag, som han sådan set er uenig i, fordi det er vigtigt for ham at være enig med regeringen.
Og så kan man selvfølgelig filosofere over, hvad der får hr. Simon Emil Ammitzbøll til at lægge så meget vægt på at være medlem af et støtteparti for en regering, som han jo med fuld ret kritiserer for at føre en økonomisk fuldstændig uforsvarlig politik.
Simon Emil Ammitzbøll (LA), 2010-01-14:
Jeg må takke for de to spørgsmål, for vedrørende Danmarks Radios bestyrelse kan jeg bekræfte hr. Mogens Jensen i, at alle partier dengang var enige om, at politikerne skulle ud af DR's bestyrelse, men Socialdemokraterne ville gerne have, at deres egen borgmester fra Albertslund kunne fortsætte 4 år endnu – det blev så kun til 2 år – og derfor var der en længere indfasning for kommunalpolitikere.
Så der er særlige principper, når det gælder ens egne venner, og det er jo så en diskussion, vi kan have på et andet tidspunkt.
I forhold til det gamle beslutningsforslag fra efteråret 2008 vil jeg sige, at jeg er utrolig glad for, at jeg har fået netop det spørgsmål, for jeg har også haft lejlighed til at gennemlæse debatten om beslutningsforslaget, og i min ordførertale dengang sagde jeg, at jeg syntes, det var et rigtig godt forslag – og det mener jeg sådan set stadig væk det var – men at vi i forhold til de konkrete eksempler, der blev nævnt i bemærkningerne, ikke kunne støtte op om dem alle sammen; dem kunne man hverken sige ja eller nej til.
Det står i den ordførertale, som jeg holdt, og det kan man læse i referatet, så synspunktet er det samme som dengang.
Mogens Jensen (S), 2010-01-14:
Bare ganske kort må jeg sige til ministeren, at det, at Det Jyske Ensemble nu ser ud til at blive opløst, og det vil sige, at et geografisk udkantsområde i Danmark nu mister den adgang, der er til at høre klassisk musik live, altså ikke er udtryk for en armslængdebeslutning andet end derhen, at når man ikke har de nødvendige ressourcer, må man prioritere, og så bliver man nødt til at prioritere sådan et ensemble væk.
Så det er altså ministeren, der i sidste ende sidder med ansvaret for det.
Vedrørende DR's bestyrelse er der jo overhovedet ikke nogen garanti for, at bestyrelsesmedlemmer ikke blander sig i DR's virksomhed, som Dansk Folkepartis udpegede og kulturministerens egen udpegede gør i øjeblikket, bare fordi kulturministeren kommer til at udpege alle bestyrelsesmedlemmer.
Må jeg så ikke spørge kulturministeren vedrørende »Kultur for Alle«: Hvorfor er det sådan, at kulturministeren ikke tager fat i en af de mest succesfulde politikker, der er gennemført på et socialdemokratisk forslag, og regeringen så tager det op, nemlig det at sikre gratis adgang til museerne?
Det er jo det, der virkelig har skaffet mange, mange nye kunder ind på museerne, og vi har lige set i Børsen i dag, at det er en kæmpesucces i 2009, et kæmpestort antal nye mennesker, der kommer på museer.
Hvorfor er det ikke et centralt element i regeringens udspil »Kultur for Alle«?
Carina Christensen (KF), 2010-01-14:
Det Jyske Ensemble kan vi diskutere en anden dag, men jeg fastholder, at det er en beslutning, der er truffet i et armslængdeorgan, og derfor må man selvfølgelig også respektere sådan en beslutning.
Vedrørende »Kultur for Alle« og forslaget om gratis adgang til museer må jeg bare sige, at regeringen jo allerede har indført gratis adgang til rigtig mange museer.
Der er gratis adgang til Nationalmuseet, der er gratis adgang til Statens Museum for Kunst, ikke særudstillingerne, men i hvert fald de permanente samlinger, og børn og unge har jo så gratis adgang til de statsanerkendte museer i det her land.
Så det er jo noget, som vi absolut aktivt har arbejdet med allerede og selvfølgelig også fortsætter med fremover.
Simon Emil Ammitzbøll (LA), 2010-01-14:
Det sidste vil jeg med glæde svare på.
Det er jo sådan, at den økonomiske politik ville blive værre, hvis det var hr. Per Clausen og konsorter, der skulle bestemme.
Så ville det underskud have nogle dimensioner, som slet ikke var til at fatte.
Derfor stemmer jeg ikke for alle de forslag, som hr. Per Clausen og andre vil komme med, om, at der skal komme flere udgifter, uden at man kommer med forslag om, hvorfra der skal komme flere indtægter.
Hr. Per Clausen er kommet med det ene udgiftsforslag efter det andet – de bliver ikke støttet med Liberal Alliances stemmer.
Så synes jeg i øvrigt, at hr. Per Clausen, når vi nu har kulturdebat, også skulle læse ordentligt: Der står en balance mellem politiske beslutninger om rammer, om mål.
Der står da ikke noget om, at vi vil blande os.
Tværtimod synes jeg, at jeg er kommet med eksempler på, hvor man bredt kommer til at blande sig for meget, også fra – om ikke hr. Per Clausens side – så i hvert fald fra andre oppositionspartiers side.
Karin Nødgaard (DF), 2010-01-14:
Jamen jeg vil da håbe, at det, når der er en debat, også en politisk debat, er sådan, at alle lytter, både Danmarks Radio og hvem det ellers måtte være.
Vi ved jo fra andre områder, at de er meget opmærksomme på, hvad der bliver sagt i debatten, så der er ingen tvivl om, at de selvfølgelig lytter.
Men om de så også agerer ud fra det, kan man jo ikke sige.
Men det er da klart, at enhver af os altid vil være lydhør over for ting, vi får at vide.
Johs. Poulsen (RV), 2010-01-14:
Tak for det.
Mogens Jensen (S), 2010-01-14:
Nu kunne jeg forstå på Venstres ordfører, at alt er godt, at der ingen problemer er, og det er da muligt, at det er sådan.
Jeg tror nok, at hvis Venstres ordfører bevægede sig ud til nogle kulturinstitutionerne og talte med kunstnerne, så ville de nok sige, at der er ting, der absolut kan gøres meget bedre.
Noget kan gøres inden for eksisterende ressourcer, det er der ingen tvivl om, men der er heller ingen tvivl om, at hvis man skal gennemføre alle de forslag, som regeringen har lagt frem om kultur til alle, så kræver det ressourcer.
Der vil jeg gerne spørge ordføreren: Hvor skal de ressourcer komme fra?
Hvad har regeringen af bud på at finansiere de forslag, der ligger i »Kultur for Alle«?
Og før ordføreren nu får sagt, at det kan kulturinstitutionerne bare selv dække, kan ordføreren så ikke bekræfte, at kulturinstitutionerne de sidste 8 år har bidraget og betalt over 1 mia. kr. ind til statskassen i effektiviseringsbesparelser, som de nu slås med at få dækket ind?
Troels Christensen (V), 2010-01-14:
Nu er Socialdemokraternes ordfører inde på, at vi fra Venstre skulle mene, at alt er godt, og at der slet ikke er nogen problemer.
Til det vil jeg først sige, at det ikke er det, der er blevet givet udtryk for, heller ikke i min ordførertale.
Jeg gav klart udtryk for, at der er nogle, der bl.a. på grund af finanskrisen har nogle meget massive udfordringer, deriblandt spillestederne, som hr. Mogens Jensen jo også er inde på.
Og det giver vi hr. Mogens Jensen fuldstændig ret i: De har nogle udfordringer.
Det er også derfor, at vi har sikret spillestederne 10 mio. kr. ekstra over de næste par år, og vi har ladet Kunstrådet selv fordele de penge, bl.a. fordi spillestederne jo er dem, der er mest konjunkturfølsomme.
De er jo afhængige af entreindtægter, de er afhængige af ølsalg osv., så det er klart, det er dem, der er de mest følsomme.
Derfor er det vigtigt og godt, synes jeg, at vi har kunnet hjælpe dem med en ekstra saltvandsindsprøjtning.
Så er hr. Mogens Jensen inde på, at vi jo ikke kan gøre de her ting uden penge, og det er den grammofonplade, vi hører gang på gang: Bare vi får flere penge, så er det i orden.
Mogens Jensen (S), 2010-01-14:
Jeg er glad for, at Venstres kulturordfører har meget på hjerte, for det vidner jo om, at man brænder for kunsten og kulturen, og det synes jeg da vi skal bruge konstruktivt.
Derfor vil jeg spørge Venstres ordfører, når nu Venstres ordfører også selv fremhæver regeringens og kulturministerens program »Kultur for Alle« og de mange gode elementer, der ligger deri, om vi så ikke, når Socialdemokraterne og andre også har fremlagt forslag lige præcis på det område, skulle forhandle os frem til nogle fælles initiativer, nogle fælles løsninger, som vi så kunne være fælles om at finansiere her i Folketinget.
Mit spørgsmål er: Vil Venstres ordfører være indstillet på, at vi sætter os ned sammen med kulturministeren på tværs af partierne og prøver at forhandle os frem til en fælles handlingsplan på det her område, når vi nu er enige om, at der er et væsentligt problem, og at der skal gøres noget?
Troels Christensen (V), 2010-01-14:
Der skal gøres noget, og der bliver gjort noget, og de anbefalinger, der ligger fra kulturministerens side, er vi faktisk meget enige i, nemlig at det er via kulturaftalerne med kommunerne, vi kan gå ind og dreje på nogle håndtag og sige: Herude lokalt har vi altså nogle ideer – kan vi få lidt råd og vejledning og lidt ekstra penge til at gøre det?
Ja, få dem ind i kulturaftalen og til at gå i den retning, som den dagsorden og de udfordringer, de K 1'ere og K 2'ere, som vi alle sammen anerkender, der er bl.a. med, at det er en tredjedel, der ikke bruger kulturtilbud, at det er de unge, at det er børnene osv. osv.
Der, hvor man går ind og finder løsninger på det, er vi klar til at komme med penge fra ministeriets side, og jeg synes, det er en rigtig god løsning.
Det er sådan set lidt den samme løsning, som er lavet med breddeidrætskommunerne – som jeg ville have omtalt før, inden jeg blev afbrudt, fordi jeg havde talt for længe – hvor vi nemlig gav en håndsrækning til de steder, hvor de kunne løse nogle af de aktuelle problemer, de havde med breddeidrætten.
På samme måde her: Der, hvor man er i stand til at løse nogle af de problemer, vi har lagt frem her, er vi også klar med nogle penge.
Pernille Frahm (SF), 2010-01-14:
Jeg er også glad for, at Venstres ordfører er så engageret i kulturen, at han næsten ikke kan få taletiden til at slå til.
Det er jo dejligt at høre, men det ville være endnu dejligere, hvis de meget varme ord, som jeg er vant til at høre fra ordføreren på kulturområdet, også blev omsat i praksis.
Vi har jo siddet til ganske mange konferencer sammen.
Vi har siddet til konferencer om egnsteatre, om landsdelsscener, om spillesteder osv. osv., og hver gang regeringens politik virkelig bliver trængt op i en krog, er svaret fra Venstres ordfører: Jamen så må vi jo kigge på det.
Nu er det jo så, at man mange steder snart godt kunne tænke sig, at det der kiggen på blev lidt tydeligere i praksis.
Vi ved nu, at Aarhus Teater er ude i nogle kæmpestore økonomiske problemer; vi ved også, at det kommer på andre landsdelsscener om kort tid.
Vil Venstres ordfører den her gang være med til at gøre noget, inden branden bryder ud, eller skal der være ildebrand i huset, før Venstre vil reagere og få kulturministeren trukket hen til pengekassen?
Troels Christensen (V), 2010-01-14:
At det skulle være et alment udtryk fra min side, kan jeg ikke genkende; det er nok ikke det mest udbredte udtryk, jeg har brugt.
Men o.k., vi må kigge på det.
Det, jeg har sagt – og det vil jeg også gentagende sige her – er, at vi selvfølgelig er dybt påvirket af, at der er mange, der har en række udfordringer, bl.a. på grund af finanskrisen.
Det kan også skyldes andre ting; det kan måske være nogle forkerte opsætninger, det kan være ledelsen, der ikke rigtig har haft fat i bundlinjen, som de skulle.
Hvad ved jeg?
Der er det vigtigt, at vi går ind i en dialog og prøver at hjælpe dem på vej.
Men det med at tro, at vi står med en masse millioner, er dybt, dybt uansvarligt i en situation, hvor vi har en finanslov, der er underfinansieret med 80-90 mia. kr.
Enhver kan da forstå, at vi ikke bare kan gå hen og kaste en masse penge ind, fordi der er en enkelt kulturinstitution eller to, der er nødlidende.
Hvis det skulle danne præcedens for alle kulturinstitutioner, hvor er ansvaret så henne?
De har da ledelser, der skal sikre de ting.
Men vi vil gå ind og lave sparring og prøve at finde nogle løsninger for dem, det vil vi godt.
Men det med at komme med rigtig, rigtig mange nye og flere friske penge er tiden altså ikke til.
Pernille Frahm (SF), 2010-01-14:
Jeg er sikker på, at Folketingets formand i virkeligheden hellere ville deltage i debatten end sidde deroppe – det har man i hvert fald løbende haft indtryk af – men lad nu det ligge.
Jeg vil gerne holde lidt fast i det, som Venstres ordfører sagde, nemlig det her med, at vi ikke bare kan dele penge ud alle vegne, for
hvor er ansvarligheden så henne.
Jeg må så omvendt spørge: Hvor er ansvarligheden henne over for de borgere, der bliver snydt – de borgere, som har brug for at få de gode kunstneriske og kulturelle tilbud, og som bliver snydt, fordi der måske er en dårlig bestyrelse, som ikke lever op til sit bestyrelsesansvar for den lokale landsdelsscene, som tilfældet var i Århus?
Hvor er ansvaret henne – vores fælles ansvar over for de borgere, der bliver snydt for gode kulturtilbud, for de skuespillere, der bliver fyret fra deres job, og for den ledelse, der rent faktisk gerne ville have tingene til at fungere?
Det er der jeg efterlyser at man træder ind, lidt før skaden er sket, lidt før tingene er gået galt, lidt før det når avisoverskrifterne, nemlig i det daglige arbejde og med at sikre det daglige tilskud, der er for at få vores kunst- og kulturtilbud til at fungere i det her land.
Troels Christensen (V), 2010-01-14:
Vi er i Venstre af den generelle opfattelse, at vi i dagens Danmark har et godt og rigt kulturtilbud til alle, som har lyst til at deltage.
Man skal også have ret til ikke at deltage i det, men det, som er vigtigt for Venstre, er, at alle har mulighed for at få kulturelle oplevelser.
Og man behøver altså ikke at kigge ret meget i den lokale avis, uanset hvor man bor, for at kunne se, hvor mange tilbud om kulturelle aktiviteter der er.
Det er helt fantastisk, som det blomstrer og bobler og ildsjælene er i gang.
Det handler faktisk mere om, hvordan man kan sikre at få kunder nok til sin butik, til sit oplevelsessted, til sit koncert, til sin udstilling, til sin fernisering, for der er simpelt hen så meget at vælge og vrage imellem, så problemet er ikke, at der ikke er kulturelle tilbud i Danmark.
Flemming Møller Mortensen (S), 2010-01-14:
Tak for det.
Men vi er vel nok meget bevidste om her i Folketinget, at det offentlige også har en forpligtelse til at være med til at skabe rammen omkring det.
Derfor vil jeg gerne fokusere lidt på udkantsområderne og en anden ting, nemlig vækstlaget.
Her er allerede et konkret spørgsmål til ordføreren: Hvordan er det nu lige det står til med kulturskolerne og de billedkunstneriske grundskoler, og hvordan er det også den samlede ramme for de rytmiske spillesteder ser ud?
Nok siger ordføreren, at der bliver drysset lidt ekstra millioner ud over det, men den kommunale økonomi er stram, og vi hører fra alle kanter af Danmark i øjeblikket, at der bliver skåret ned på netop de her kulturbudgetter, samtidig med at regeringen har været med til at skære på de punkter, jeg lige spurgte ind til.
Den sociale ulighed i kulturen er udbredt, den er velkendt.
Det er derfor, vi fra socialdemokratisk side siger, at det er så væsentligt, at vi netop får understøttet rammen for vækstlaget.
Det må vi anholde regeringen på og sige: Her er der sket en svækkelse.
Er ordføreren enig med mig heri?
Troels Christensen (V), 2010-01-14:
Det er jeg ikke enig i, for det er jo ganske ukorrekt, når hr. Flemming Møller Mortensen er inde på at sige, at de kulturelle budgetter er skåret ned i kommunerne.
Det er jo det modsatte, der sker.
Så jeg må gentage, og det var også det, jeg sagde i min tale, at der er markante stigninger.
På teaterområdet er den 8 pct., og der, hvor der er den mindste stigning, er den på 3 pct. Så der bliver altså investeret i kultur, uanset hvor meget man prøver at sige det modsatte.
Der skal investeres i vækstlag: Ja, det er jeg faktisk meget enig i – vækstlag er noget af det allervigtigste – og det gør vi jo på en række områder.
Hvad med vores kunstneriske uddannelser?
Er det ikke vækstlag?
Hvad med vores musikskoler?
Er det ikke vækstlag?
Sådan kunne jeg blive ved.
Det er faktisk noget af det allervigtigste, og det er noget af det, vi brænder allermest for, så vi sikrer, at alle de unge mennesker kan komme godt i gang, og at børn og unge får en god oplevelse, så de har lyst til at udfolde sig kulturelt.
Flemming Møller Mortensen (S), 2010-01-14:
Men et faktum er jo, at regeringen har været medvirkende til at reducere tilbuddene også ude i yderområderne, hvor distancerne er lange, netop til at få et sted, hvor man også kan stimuleres i sit engagement og sin kunnen og sin virkelyst og det, som ordføreren så stort kalder lykkefølelsen ved kulturen.
Og vi må jo sige, at hvis ikke vi skaber rammen, bibeholder rammen og udvikler og forbedrer rammen i forhold til netop dem, der måtte have lysten og måske også en særlig kunnen på området, er det kun ned ad bakke i forhold til at få udviklet dem, der virkelig kan, og dem, der virkelig vil kulturen også som et fagligt udtryk i deres udfoldelse.
Derfor må jeg igen sige, som jeg har nævnt, at kulturskolerne har fået ringere vilkår, de billedkunstneriske grundskoler har fået ringere vilkår, de rytmiske spillesteder mange steder i landet har fået ringere vilkår.
Derfor må jeg igen prøve at anholde ordføreren på det og sige: Er det nu så godt, som ordføreren siger, eller har det været bedre?